Document ID: 32011D0280

РЕШЕНИЕ НА КОМИСИЯТА
от 16 май 2011 година
за отмяна на Решение 2003/796/ЕО относно създаването на Европейската група на регулаторите на електроенергия и природен газ
(2011/280/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като има предвид, че:
(1)
С Решение 2003/796/ЕО на Комисията (1) се създава Европейската група на регулаторите на електроенергия и природен газ с цел улесняване на консултациите, координацията и сътрудничеството както между регулаторните органи в отделните държави-членки, така и между тези органи и Комисията с оглед да бъде консолидиран вътрешният пазар и да бъде осигурено последователното прилагане във всички държави-членки на Директива 2003/54/ЕО на Европейския парламент и на Съвета от 26 юни 2003 г. относно общите правила за вътрешния пазар на електроенергия (2), Директива 2003/55/ЕО на Европейския парламент и на Съвета от 26 юни 2003 г. относно общите правила за вътрешния пазар на природен газ (3) и Регламент (ЕО) № 1228/2003 на Европейския парламент и на Съвета от 26 юни 2003 г. относно условията за достъп до мрежата за трансграничен обмен на електроенергия (4).
(2)
С цел да се разшири сътрудничеството между националните регулаторни органи и като допълнителна мярка за ефективно функциониране на вътрешните пазари за електроенергия и природен газ с Регламент (ЕО) № 713/2009 на Европейския парламент и на Съвета (5) беше създадена Агенция за сътрудничество между регулаторите на енергия.
(3)
Агенцията за сътрудничество между регулаторите на енергия предоставя рамка, в която националните регулаторни органи могат да си сътрудничат и изпълняват задачи, подобни на тези, изпълнявани в момента от Европейската група на регулаторите на електроенергия и природен газ. Тъй като Агенцията за сътрудничество между регулаторите на енергия ще продължи работата, започната от Европейската група на регулаторите на електроенергия и природен газ, в контекста на едно по-ефективно управление, е необходимо да бъде отменено Решение 2003/796/ЕО.
(4)
С цел да се гарантира, че Европейската група на регулаторите на електроенергия и природен газ ще успее да завърши всички текущи проекти, тя следва да бъде закрита едва на 1 юли 2011 г., така че да се осигури плавен преход към Агенцията за сътрудничество между регулаторите на енергия,
ПРИЕ НАСТОЯЩОТО РЕШЕНИЕ:
Член 1
Решение 2003/796/ЕО се отменя.
Член 2
Настоящото решение влиза в сила на двадесетия ден след публикуването му в Официален вестник на Европейския съюз.
То се прилага от 1 юли 2011 г.
Съставено в Брюксел на 16 май 2011 година.

Labels: 15
14